Polisieminister vra verskoning vir ‘lasterlike opmerkings’Lede van die polisie en weermag op patrollie tydens die staat van algehele afsondering. (Foto: SA Weermag/Twitter) Die minister van polisie, Bheki Cele, het Sondag die Moslemgemeenskap om verskoning gevra vir die “lasterlike opmerkings” wat ŉ polisiebeampte glo gemaak het tydens die inhegtenisneming van ŉ groep aanbidders in Masibekela in Mpumalanga. Cele se woordvoerder, brig. Mathapelo Peters, het gesê die groep mense wat in ŉ video – wat wyd versprei is – gesien kan word, is aangekeer omdat hulle die Wet op Rampbestuur oortree het deur ŉ onwettige byeenkoms te hou. “Min. Cele het die Moslemgemeenskap om verskoning gevra vir die lasterlike opmerkings wat tydens die inhegtenisnemings gemaak is. Daar is ŉ dringende ondersoek aan die gang om die identiteit van die persoon agter dié godslastering vas te stel,” het Peters gesê. Cele het benadruk dat die polisie ŉ grondwetlike plig het om wette – sonder enige vooroordeel vir ras, geslag of geloof – af te dwing. In die video kan gehoor word hoe die groep gewapende polisielede vir die aanbidders skreeu in wat soos ŉ moskee lyk. Iemand, vermoedelik ŉ polisielid, skree dan: “Is jy groter as die president? Of is groter as die president?” Die Jamiatul Ulama Suid-Afrika-raad van Moslemteoloë het die polisie se optrede tydens die voorval veroordeel en die onafhanklike polisieondersoekdirektoraat (Opod) gevra om dit te ondersoek. “Ons aanvaar die reg van die polisiebeamptes om die wet, wat steeds nie byeenkomste deur geloofsgroepe toelaat nie, af te dwing. Dit is egter die beledigende en hardhandige aard van die polisiebeamptes wat onaanvaarbaar is,” het die raad in ŉ verklaring gesê. “Afgesien van die verbale misbruik, wat neerhalend teenoor die profeet Mohammed is, kan die polisiebeamptes ook gesien word waar hulle die bidvertrek met hul swaar stewels binnegaan. Sulke tonele is ontstellend vir Moslems wat bidplekke as heilig beskou en net sonder skoene binnegegaan mag word.” Die raad het ook die Menseregtekommissie gevra om die polisie se optrede te ondersoek. Pres. Cyril Ramaphosa, ook die voorsitter van die Afrika-unie, het die Moslemgemeenskap op die vasteland Vrydag ŉ geseënde Ramadaan toegewens. “Ongelukkig gaan Ramadaan nie vanjaar soos verlede jaar wees nie. Ons is in die skadu van ŉ openbare gesondheidskrisis. Die koronavirus-pandemie het geen gedeelte van die wêreld onaangeraak gelaat nie,” het Ramaphosa gesê. “ŉ Hele aantal lande het maatreëls ingestel om die verspreiding van die virus te bekamp en dit beteken talle van die Ramadaan-gebruike, soos om by ŉ moskee te bid, die Umrah-pelgrimstog te doen of vriende en familie te besoek, kan nie plaasvind nie.”